ประกันคาดน้ำท่วมใต้ลูกค้าเสียหายพันล้าน
สมาคมประกันวินาศภัยคาดการณ์น้ำท่วมใต้ทำทรัพย์สินเสียหาย 1,000 ล้านบาท ไม่รวมรถยนต์
2 พ.ย. 2553

สมาคมประกันวินาศภัยคาดการณ์น้ำท่วมใต้ทำทรัพย์สินเสียหาย 1,000 ล้านบาท ไม่รวมรถยนต์
นายอานนท์ โอภาสพิมลธรรม ผู้ช่วยกรรมการผู้จัดการ บริษัทวิริยะประกันภัย ในฐานะ ประธานคณะกรรมการประกันภัยทรัพย์สิน สมาคมประกันวินาศภัย คาดการณ์ว่า น้ำท่วมภาคใต้จะสร้างความเสียหายแก่ทรัพย์สินที่มีประกันภัย 1,000 ล้านบาท ซึ่งคาดว่าจะเสียหายมากกว่าพื้นที่ภาคอิสาน เนื่องจากภาคใต้เป็นพื้นที่เศรษฐกิจ และมีการทำประกันภัยทรัพย์สินที่คุ้มครองความเสี่ยงภัยทุกชนิดจำนวนมาก ซึ่งจะมีความคุ้มครองภัยน้ำท่วมและภัยเปียกน้ำไว้จำนวนมาก เนื่องจากเคยมีประสบการณ์น้ำท่วมเมื่อปี 2543 ทำให้ช่วยบรรเทาความเสียหายด้านทรัพย์สิน 
นายอานนท์ วังวสุ เลขาธิการ สมาคมประกันวินาศภัย เปิดเผยว่า ยังไม่สามารถคาดการณ์ความเสียหายที่จะเกิดกับรถยนต์ได้ เนื่องจากไม่สามารถติดต่อสาขาประกันภัยในพื้นที่น้ำท่วมได้ เพราะการสื่อสารถูกตัดขาด แต่คาดว่าความเสียหายครั้งนี้ดูจะรุนแรงกว่าปี 2543
นายอานนท์ กล่าวว่า ขณะที่บริษัทวิริยะประกันภัย คาดการณ์ว่าทรัพย์สินของลูกค้าบริษัทที่อยู่ในอ.หาดใหญ่ จะได้รับความเสียหายประมาณ 10 ราย คิดเป็นมูลค่า 50 ล้านบาท โดยเป็นการดูจากฐานลูกค้าของบริษัท ซึ่งขณะนี้ยังไม่มีลูกค้ารายได้แจ้งเคลมเข้ามา
นายจิรวุฒิ บุญศิริ กรรมการผู้จัดการ บริษัทไทยพาณิชย์สามัคคีประกันภัย(SCSMG)ในส่วนของสถานการณ์น้ำท่วมทางภาคใต้ที่เพิ่งเริ่ม ยังไม่มีรายงานความเสียหายเข้ามา แต่คาดว่าจะมีความเสียหายมูลค่าสูงกว่าเมื่อปี 2543 ซึ่งครั้งนั้นบริษัทเสียหายประมาณ 40 ล้านบาท เป็นความเสียหายของรถยนต์ 39 คัน 
นอกจากนี้บริษัทยังได้รับประกันภัยทรัพย์สินของทีทีแอนด์ที ซึ่งทรัพย์สินที่คาดว่าน่าจะได้รับความเสียหายคือตู้คอนเทนเนอร์ที่วางอยู่ใกล้กับเสาโทรศัพท์ หากน้ำท่วมจะมีความเสียหายเกิดขึ้น 100%รวมถึงตู้เอทีเอ็มบางจุดของธนาคารที่เป็นลูกค้าของบริษัท รวมถึงสาขาบางแห่ง แต่ก็ยังไม่สามารถประเมินความเสียหายได้ตอนนี้ ต้องรอดูไปอีกระยะหนึ่ง 
ขณะเดียวกัน ผลจากน้ำท่วมในครั้งนี้ ทำให้การขยายตลาดลูกค้ารายย่อยได้รับผลกระทบ โดยตลาดเริ่มชะลอตัวมาตั้งแต่เดือนต.ค.ที่ผ่านมา และคาดว่าจะต่อเนื่องถึงเดือนนี้ ซึ่งอาจะทำให้เป้าหมายเบี้ยรับรวมที่วางไว้ 3,100 ล้านบาท อาจทำได้เพียง 3,000 ล้านบาทเท่านั้น